Maktabgacha taʼlim sohasida davlat-xususiy sheriklikni rivojlantirish uchun shart-sharoitlar yaratish chora-tadbirlari toʻgʻrisida
(resolution, 2019-12-13)

Maktabgacha taʼlim tizimini, shu jumladan, maktabgacha taʼlim jarayonining nodavlat sektorini yanada rivojlantirish, maktabgacha taʼlim muassasalarining tarmogʻini kengaytirish va moddiy-texnika bazasini mustahkamlash, bolalarni maktabgacha taʼlim bilan kengroq qamrab olishni taʼminlash va maktabgacha taʼlim sohasida davlat-xususiy sheriklik uchun qulay shart-sharoitlar yaratish maqsadida Vazirlar Mahkamasi qaror qiladi: 1. Maʼlumot uchun qabul qilinsinki: Oʻzbekiston Respublikasi Prezidentining “Maktabgacha taʼlim tizimini yanada ragʻbatlantirish va rivojlantirish chora-tadbirlari toʻgʻrisida” 2018-yil 5-apreldagi PQ-3651-son qarori bilan maktabgacha taʼlim sohasida davlat-xususiy sheriklikni amalga oshirish tartibini belgilaydigan nizom tasdiqlandi, unga muvofiq xususiy sherik Oʻzbekiston Respublikasi Maktabgacha taʼlim vazirligi tomonidan tanlov oʻtkazish yoʻli bilan aniqlanadi; Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan yuqorida koʻrsatib oʻtilgan qaror qabul qilinguniga qadar tanlovda tanlab olmasdan davlat-xususiy sheriklik asosida nodavlat maktabgacha taʼlim muassasalari tashkil etish maqsadida yer uchastkalari va boʻsh turgan davlat mulki obyektlari tadbirkorlik subyektlariga bepul asosda berildi, qurilish ishlari boshlandi, tijorat banklarining koʻrib chiqishi uchun zarur hujjatlar kiritildi va tadbirkorlik subyektlariga kreditlar berildi. 2. Maktabgacha taʼlim vazirligiga Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda bir oy muddatda Oʻzbekiston Respublikasi Prezidentining “Maktabgacha taʼlim tizimini yanada ragʻbatlantirish va rivojlantirish chora-tadbirlari toʻgʻrisida” 2018-yil 5-apreldagi PQ-3651-son qarori qabul qilinguniga qadar nodavlat maktabgacha taʼlim muassasalari tashkil etish maqsadida boʻsh turgan yer uchastkalarini va boʻsh turgan davlat mulki obyektlarini bepul asosda olgan tadbirkorlik subyektlari bilan davlat-xususiy sheriklik toʻgʻrisida uch tomonlama bitim tuzishga istisno tariqasida ruxsat berilsin. Qoraqalpogʻiston Respublikasi Vazirlar Kengashi Raisiga, viloyatlar va Toshkent shahri hokimlariga davlat-xususiy sheriklik toʻgʻrisidagi bitimlar oʻz vaqtida va samarali amalga oshirilishi hamda xususiy sheriklar tomonidan oʻz zimmalariga olingan majburiyatlarga rioya qilinishi uchun shaxsiy masʼuliyat yuklansin. 3. Belgilansinki, boʻsh turgan yer uchastkalarini va boʻsh turgan davlat mulki obyektlarini bepul asosda olgan, davlat-xususiy sheriklik toʻgʻrisida bitim tuzish xohishini bildirmagan tadbirkorlik subyektlariga imtiyozli kreditlar ajratilmaydi. 4. Oʻzbekiston Respublikasi Tiklanish va taraqqiyot jamgʻarmasi 2018-yil 26-iyungacha boʻlgan muddatda 100,0 mln AQSh dollariga teng summani Oʻzbekiston Respublikasi Vazirlar Mahkamasi huzuridagi Oʻzbekiston Respublikasining rivojlanish davlat dasturlarini moliyalashtirish jamgʻarmasining maxsus hisob raqamiga oʻtkazsin. 5. Oʻzbekiston Respublikasi Vazirlar Mahkamasi huzuridagi Oʻzbekiston Respublikasini rivojlantirish davlat dasturlarini moliyalashtirish jamgʻarmasi 2018-yil 28-iyungacha boʻlgan muddatda ishtirok etuvchi tijorat banklari bilan tadbirkorlik subyektlariga 15 yil muddatga foizsiz asosda, shu jumladan, uch yillik imtiyozli davr bilan imtiyozli kredit berish uchun kredit liniyalari ochish toʻgʻrisida bitimlar tuzilishini tugallasin. 7. Oʻzbekiston Respublikasi Investitsiyalar boʻyicha davlat qoʻmitasi, Moliya vazirligi, Iqtisodiyot vazirligi nodavlat maktabgacha taʼlim muassasalarini rivojlantirish va davlat-xususiy sheriklikni rivojlantirish boʻyicha tadbirlarni moliyalashtirish uchun bir oy muddatda tadbirkorlik subyektlariga imtiyozli kredit berishning keyingi bosqichlarini moliyalashtirishning aniq manbalari, hajmlari va muddatlarini belgilasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Abduxakimov, Oʻzbekiston Respublikasi Bosh vazirining oʻrinbosari — Oʻzbekiston Respublikasi Investitsiyalar boʻyicha davlat qoʻmitasi raisi S.R. Xolmuradov va Oʻzbekiston Respublikasi Maktabgacha taʼlim vaziri A.V. Shin zimmasiga yuklansin.